钦定古今图书集成/历象汇编/岁功典/第058卷 > 秋兴赋 陈普
## 钦定古今图书集成/历象汇编/岁功典/第058卷 > 秋兴赋 陈普

金风西来，嘘一气于清商。萧飒瑟䫻，肇六合之寒凉。
烟云飞兮缥缈，穹昊高兮清苍。溪流呜咽以竭涸，林
木于邑而凋伤。枯荷池馆，败叶垣墙。幽情芳杜，愁心
垂杨。燕谢迹于泥巢，鸿驰声于潇湘。豆花虫兮诉恨，
腐草萤兮流光。伤流年之翕忽，览时物而徬徨。吟《清
风》兮歌《沧浪》，怀美人兮天一方。寄游心于千里，极云
海之微茫。微茫兮不可涉，夕阳影兮枫叶。想羹脍之
莼鲈，欠松桧之舟楫。美人兮美人，涕泪沾巾；恨不得
学《长房》而缩地兮，把瑶草兮相亲。